ЦIыхухэм я псэукIэр егъэфIэкIуэным хуэунэтIа къалэн нэхъыщхьэхэр еубзыху
Егоровэ Татьянэ, КъБР-м и Парламентым и УнафэщI:
Мыгъэрей Зэрызыхуагъазэр адрейхэм къащхьэщокI купщIафIэу, пыухыкIауэ зэрыщытымкIэ. Къалэн нэхъыщхьэу къыщыгъэлъэгъуар ди цIыхухэм я псэукIэр егъэфIэкIуэнырщ. Ар нэхъыбэу зытегъэщIари сабийхэмрэ унагъуэхэмрэ ядэIэпыкъунырщ. Федеральнэ центрым унагъуэхэм зэрадэIэпыкъуну щIэуэ игъэбелджылахэм нэмыщI, ди республикэм бынунагъуэшхуэхэм яхухих ахъшэр иджыри щыIэнущ. Абы хохьэ сабий етхуанэ, абы къыкIэлъыкIуэ къызыхэхъуа унагъуэхэм я псэупIэр ирагъэфIэкIуэн папщIэ сом мин 250-рэ зэрыратыр.
Зэрызыхуагъазэм гулъытэ хэха щегъуэт республикэм и экономи-кэр егъэфIэкIуэным. Абыхэм ящыщщ технологие лъагэ зиIэ промышленнэ, мэкъумэш IэнатIэхэр, зыплъыхьакIуэ-зыгъэпсэхуакIуэхэм зэрапыкъуэкI хуэIухуэ-щIэм зегъэужьыныр. КъБР-м и Iэтащхьэм къигъэлъэгъуа а унэтIыныгъэхэр пIалъэ кIыхьым тещIыхьащ, ауэ дызэрыт илъэсым щIапхъэхэр пыухыкIауэ къыхигъэщащ.
Сыт хуэдэ Iуэху и гугъу имыщIами, занщIэу къалэнхэр къигъэлъэгъуащ Iэтащхьэм. Шэч хэмылъу, Парламентым хэтхэм Зэрызыхуагъазэр гъэзэщIа зэрыхъуну щIыкIэм теухуауэ дэ ди къалэныр икIэщIыпIэкIэ зэхэдгъэувэнущ. Дызэгъусэу дызэдэлажьэмэ, республикэм и зыужьыныгъэм хуэунэтIа а Iуэхугъуэхэр зэрытхузэфIэкIынум шэч хэлъкъым.
АфэщIагъуэ Михаил, «Урысей зэкъуэт» фракцэм и унафэщI:
Зэрызыхуагъазэм и гугъу щысщIкIэ, IыхьитIу згуэшынт. Япэ Iыхьэм КъБР-м и Iэтащхьэр 2020 гъэм екIуэкIа лэжьыгъэм зэпкърыхауэ щытепсэлъыхьащ. Псом нэхърэ нэхъыщхьэрати, коронавирусым ебэнынымкIэ КъБР-м и Правительствэм иригъэкIуэкIа лэжьыгъэмрэ абы къыпэкIуамрэ, УФ-м и Правительствэм къыдигъэкIа мардэхэмрэ ахэр ди лъахэм гъэзэщIа зэрыщыхъуамрэ, хущхъуэхэмкIэ цIыхубэр къызэрызэрагъэпэщамрэ ахъшэкIэ зэрызыщIагъэкъуамрэ я гугъу ищIащ. Федеральнэ центрым къытхуигъэува къалэнхэм нэмыщI, республикэр лъэхъэнэ гугъум зэрыпэлъэщар къыхэщащ Iэтащхьэм и псалъэхэм. КъищынэмыщIауэ, нэгъабэ щыIа Зэрызыхуагъазэм къыщыхьауэ щыта Iуэхугъуэхэр гъэзэщIа зэрыхъуам убгъуауэ тепсэлъыхьыжащ.
ЕтIуанэ Iыхьэм хуабжьу гурыIуэгъуафIэу къыщыгъэлъэгъуащ зыужьыныгъэм и Iэмалхэр. Абы хо- хьэ УФ-м и Президент Путин Владимир и Зэрызыхуагъазэм къыщигъэува къалэнхэри, республикэм щызэфIэхыпхъэу Iэтащхьэм къилъытахэри. Ахэр ехьэлIащ, экономикэм, псэукIэм, нэгъуэщIхэми. Щхьэхуэу къыхэзгъэщынущ сымаджэхэр хущхъуэкIэ къызэгъэпэщыным, хьэрычэтыщIэ Iуэху цIыкIухэмрэ курытхэмрэ зегъэужьыным, псэупIэ-коммунальнэ хозяйствэр зыхуей хуэгъэзэным ехьэлIахэр. Абыхэм мыхьэнэшхуэ яIэщ, сыт щхьэкIэ жыпIэмэ, цIыхухэр нобэ нэхъ хуабжьу зыгъэгузавэщи.
Щхьэгъэпсо Сэфарбий, «ЩхъуантIэхэр» фракцэм и унафэщI:
Адрей Зэрызыхуагъазэхэм къызэрыщхьэщыкIар, дауи, дуней псом щыщыIа щытыкIэм елъытауэ дызэрылэжьарщ, дызэрыпсэуарщ. Япэ Iыхьэр аналитикэ дэфтэр лъэщ хъуащ, сыт хуэдэ унэтIыныгъэми лъэIэсу. ЕтIуанэ Iыхьэр зэрызэхэтыр къалэнхэмрэ Iуэхугъуэхэмрэщ. Дэтхэнэ министерствэми ведомствэми езым ищIэн хуейр нэрылъагъуу игъэбелджылащ республикэ унафэщIым.
УзыгъэгуфIэу хэтар сыт жыпIэмэ, уз зэрыцIалэм къиша гугъуехьхэм емылъытауэ, бюджетым мылъку хъарзынэ къызэрыхэхъуарщ, къэралыр цIыхухэм зэрадэIэпыкъуфарщ. Иджыри мы гъэм апхуэдэ ахъшэхэм поплъэ. Ещанэу зи гугъу сщIыну сызыхуейр, куууэ зэпкъримыхами, сыт хуэдэ унэтIыныгъэми и экологие щытыкIэрщ. Абы ехьэлIауэ щапхъэ куэд къихьащ икIи гу лъатэн хуэдэу къыхигъэщащ. Псалъэм къыдэкIуэу жыпIэмэ, егъэджэныгъэ, щIэныгъэ щрагъэгъуэт IуэхущIапIэхэр сабийхэм я дежкIэ шынагъуэншэу щытын зэрыхуейрщ. ПэщIэдзэ классхэм щIэс сабий мин 50-р школхэм щагъэшхэну жиIащ. Абы узыншагъэ, зэIузэпэщыныгъэ кърикIуэнущ.
